એકમતે વાજપેયીની એ પ્રથમ સરકાર માત્ર તેર દિવસ પછી તૂટી પડી ત્યારે વાજપેયીના મતવિસ્તાર લખનૌમાં હજારો પરિવારોમાં રાત્રે રસોઈ બની ન હતી. એ દિવસે અસંખ્ય લોકો રડ્યા હતા. એ વડાપ્રધાન વાજપેયી પ્રત્યેની લાગણી ન હતી, એ પોતાના અટલજી પ્રત્યેનો સ્નેહ હતો. આ બાબતનો ઉલ્લેખ કરતાં યાદવરાવ દેશમુખે તેમનાં સંસ્મરણોમાં કહ્યું છે કે, એ સાંજે કાશી નાગરી પ્રચારિણી સભામાં એક કોંગ્રેસી નેતાએ કહ્યું કે, આ બહુ ખોટું થયું છે. એ નેતાએ ત્યારે કહેલું કે હું ખાતરીપૂર્વક કહું છું કે એ દિવસે ગૃહમાં કોંગ્રેસીઓએ ભલે વિરોધમાં હાથ ઊંચા કર્યા હોય, પરંતુ મોટા ભાગના કોંગ્રેસીઓ માતમ મનાવતા હશે. રાષ્ટ્રધર્મ માસિકના સંપાદક વચનેશ ત્રિપાઠી તેમની સાથેના કાર્યકાળને યાદ કરતા પત્રકાર વાજપેયીની વાત કરે છે. વાજપેયીએ રાષ્ટ્રધર્મ ઉપરાંત સાપ્તાહિક પાંચજન્ય અને દૈનિક ‘સ્વદેશ’નું તંત્રીપદ સંભાળ્યું હતું. મિશનરી પત્રકારત્વનું આદર્શ ઉદાહરણ વાજપેયી હતા. જેવી ઓજસ્વી વાણી, એવી જ તેમની કલમ હતી.